b'\n_START_ARTICLE_\nBikukulliini\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa bikukulliini on vaaleankellert\xc3\xa4v\xc3\xa4\xc3\xa4 kiteist\xc3\xa4 ainetta. Se on veteen liukenematonta, mutta liukenee happoliuoksiin sek\xc3\xa4 hieman etanoliin ja dietyylieetteriin. Hyvin bikukulliini liukenee muun muassa kloroformiin, etyyliasetaattiin ja bentseeniin. Bikukulliini on optisesti aktiivinen yhdiste ja kloroformiliuoksessa sen ominaiskiertokyky on +130,5. Luonnossa bikukulliinia esiintyy muun muassa keijunpikkusyd\xc3\xa4mess\xc3\xa4 (Dicentra cucullaria), adlumiassa (Adlumia fungosa) sek\xc3\xa4 useissa kiurunkannusten (Corydalis) suvun lajeissa._NEWLINE_Bikukulliini sitoutuu kilpailevasti GABAA-reseptoreihin gamma-aminovoihapon sitoutumiskohtaan ja toimii reseptorin agonistina. Lis\xc3\xa4ksi yhdiste salpaa kaliumkanavia ja pident\xc3\xa4\xc3\xa4 kalsiumionien aktiopotentiaalia. Bikukulliinin aikaansaama GABA-reseptorien aktivoituminen johtaa kouristuskohtauksiin tai tajuttomuuskouristuskohtauksiin. Bikukulliinia voidaan k\xc3\xa4ytt\xc3\xa4\xc3\xa4 tutkittaessa antikonvulsiivisten l\xc3\xa4\xc3\xa4keaineiden tehoa ja esimerkiksi bentsodiatsepiinit ovat tehokkaita bikukulliinin vaikutuksia vastaan.'